સંબંધ એટલે સરખું બંધન. જ્યાં બે પાત્રોને સરખું-સમાન બંધન નથી ત્યાં એક માલિક છે અને બીજો ગુલામ છે. સંબંધ એટલે 50-50 ટકાની હિસ્સેદારી. અધિકારોમાં પણ અને ફરજોમાં પણ. મોટાભાગના સંબંધો બે જ કારણોથી તૂટી જાય છે, સલામતીનો અભાવ અને સેક્સનો અભાવ. સલામતી એ શાંતિની પ્રથમ શરત છે. જ્યાં સાથે હોવાની, સાથે રહેવાની સલામતી સામે પ્રશ્નાર્થ ઊભો થાય છે ત્યાં ઝઘડા શરૂ થાય છે. પછી ભલેને ઝઘડાનું નિમિત્ત ગમે તે હોય, એના મૂળમાં તો સલામતીનો અભાવ જ હોય છે. સંબંધની સલામતી અને સંબંધમાં સલામતીની જવાબદારી બંને પાત્રોની 50-50 ટકા છે. એક પ્રખ્યાત વાક્ય છે, માત્ર ન્યાય થયો એ પૂરતું નથી, લોકોને લાગવું જોઈએ કે ન્યાય થયો છે. એ જ રીતે સંબંધ સલામત છે એ માટે એક પાત્રની માન્યતા પૂરતી નથી, સામેના પાત્રને લાગવું પણ જોઈએ કે સંબંધ સલામત છે, સંબંધમાં સલામતી છે.